钦定古今图书集成/理学汇编/字学典/第048卷 > 金赵秉文草书韵会序 > 《草书状》晋·索靖
## 钦定古今图书集成/理学汇编/字学典/第048卷 > 金赵秉文草书韵会序 > 《草书状》晋·索靖

“圣皇御世，随时之宜。仓颉既生，《书契》是为。科斗鸟篆，
类物象形。叡哲变通，意巧兹生。损之隶草，以崇简易，
百官毕修，事业并丽。”盖草书之为状也，婉若银钩，漂
若惊鸾，舒翼未发，若举复安。虫蛇虬蟉，或往或还。类
阿那以羸羸，欻奋兴而桓桓。及其“逸游盻向，乍正乍
邪。骐骥暴怒逼其辔，海水窊隆扬其波。芝草蒲萄还
相结，棠棣融融载其华。”元熊对距于山岳，飞燕相追
而差池。举而察之，又似乎和风吹林，偃草扇树，枝条
顺气，转相比附；窈娆廉苫，随体散布。纷扰扰以绮靡，
中持疑而犹豫。元螭狡兽嬉其间，腾猿飞鼺相奔趣。
凌鱼奋尾，骇龙反据。投空自窜，张设牙距。或若登高
望其类，或若既往而中顾；或若俶傥而不群，或若自
检于常度。于是多才之英，笃艺之彦，役心精微，耽此
文宪。守道兼权，触类生变，离析八体，靡形不判。去繁
存微，大象未乱。上理开元，下周谨案。骋辞放手，雨行
冰散，高音翰厉，溢越流漫。忽斑斑而成章，信奇妙之
焕烂，体磥落而壮丽，姿光润以粲粲。命杜度运其指，
使伯英回其腕，著绝势于纨素，垂百世之殊观。